Ny Google-tjeneste måler hvor meget solenergi dit tag kan levere

Google vil gøre det en hel del nemmere at afgøre, om det kan betale sig at investere i solpaneler til hustaget. I øjeblikket kræver det voldsomme beregninger af flader, antal sol- og skyggetimer og alskens andre parametere, men i overskuelig fremtid kræver det ikke mere end et klik.

Google Sunroof hedder projektet, der er et lag oven på Google Maps. Igennem adskillige år har Google samlet satellit-billeder af samtlige bygninger i verden. Disse billeder indeholder et overflødighedshorn af data – blandt andet tagenes areal og hvor meget sol de får i løbet af et døgn. Projekt Sunroof behandler disse data og gør dem nemmere at overskue. Tast adressen ind, så fortæller tjenesten hvor mange kilowatt-timer dit hjem kan generere, hvis det udstyres med X antal solpaneler.

Google ved endda nogenlunde hvor meget energi koster, i de områder, hvor Sunroof fungerer, så tjenesten kan levere en ret præcis økonomisk beregning.

Desværre er Sunroof endnu ikke for alle. I første omgang er det kun borgere i de amerikanske byer Boston, Fresno og San Francisco, der er dækket. Men Google lover at flere byer kommer til – og med tiden hele kloden.

Mon mængden af effektive soltimer, der glider hen over dig tag, fremover bliver en parameter, når huse skal sælges? Beliggenhed, beliggenhed, beliggenhed …

OBS: I skrivende stund fungerer det af Google leverede link til Sunroof ikke.

Ny Google-tjeneste måler hvor meget solenergi dit tag kan levere