Fremtidens computerchips er lavet af træ

I fremtiden kan din computer kastes ud i skoven, når den er blevet for gammel. Eller bruges som brænde i brændovnen. Amerikanske og kinesiske forskere har nemlig vist, at det er muligt at lave computerchips af et træ-lignende materiale, der er bionedbrydelig og koster væsentligt mindre end traditionelle halvledermaterialer.

Det er blandt andet lykkes for forskerne at fremstille den mikrobølge-enhed, som bruges i mobiltelefoner og tablets, af det nye materiale. Det er en god nyhed for miljøet, idet Mikrobølge-enheden i dagens mobiltelefoner indeholder den giftige og miljøskadelige gallium-arsenid. Faktisk forventer forskerne, at 99,9 procent af halvledermaterialet i chips kan spares væk med det nye materiale.

Forskerne, der er fra University of Wisconsin-Madison, har fået publiceret deres arbejde i det anerkendte tidsskrift Nature Communications.

Selv om de nye træbaserede chips er billigere at producere, end de chips der bruges i dag, forventer forskerne, at der går noget tid inden vi ser dem i kommercielle produkter.

“Det er stadig billigt at producere de nuværende halvleder-chips, så det kan tage tid for industrien at adoptere vores design. Men fleksibel elektronik er fremtiden og vi tror på, at vi er foran i den udvikling,” siger Zhiyong Cai, der er projektleder i forskergruppen, til det engelske medie The Engineer.

Fremtidens computerchips er lavet af træ